Nend eo ket didenn buhez an den a venn foetiñ bro hemb karr erbet ! Hag en Iwerzhon o deus souret ar c'hirri àr an dud da vat, evel-se ema gwall enk an hent a pand eo ret d'un den e kerzhed um denniñ digeti a pan d a pezh mell kirri «katkat» da strimpiñ tizh-mat. Ha gronnet an hent get gerzhier dreineg, manac'h ruz ! Tamm plas erbet evit an hani a bourmen !    Aet on pell geti dija hemb bout displeget pelloc'h  deoc'h, Ur vro gaer ema kontelezh ar Chill Mhantáin e Mervent Dulenn (skrivet am boe ur pennad a zivout Gleann Dá Loch ur prentad zo c'hoazh, ar lec'h-se ema er Wicklows evel mar bez graet anezhi e saozneg). Ha bout e oe ar vro-se e kreizig kreiz ar Pale, da lâret eo tachenn àrni beli ar Saozon a werso, nend eo ket bet enni biskoazh. Gras d'ar manezier iuhel (erwalc'h) ha d'ar c'hoedeier don e oe memes ur lec'h douget rak lan a laeron hag a dud a stourme a enep d'ar saozon deit da guzhat.          A Zulenn e heller monet da vevenn ar manezier-se get ar bus 145 a ya trema Cill Mocheanóg (Kilmacanogue e saozneg), ar marc'hadmatañ mah eo, kirri boutin prevez a ya donoc'h er manezier, nend eo ket ar memes priz avat. Gwell ema gober an daoù a gav din. A pand veet digouezhet er ger-se ez eus ur bourmenadenn vrudet a grap doc'h an daou vanez : Giolspar hag Ó Cualann  501m ("great and little Sugar Loaf" e saozneg). Pezh a zo: tamm hent kerzhiñ erbet, dav eo heuliiñ get hent ar c'hirri, ha nend eo ket ur misi, anat ! Ha ni ha treuziñ dre ar parkeier a pand omp bet skuizh get lammat er gezhier dreineg aveit nonpas bout bountet diàr rod ar vuhez d'ur pezh "jeep" didruez; ha padout bleigerezh eac'hus ar mekanikoù-se. Ow ! Na biskoazh bourrusoc'h en ober ! Grit eveldomp, kerzhet diget an hent ar buanañ ar gwellañ ha krapet doc'h ar manez er parkeier, sioul, seder evel an  heol. N'hon eus ket bet rebech erbet a berzh an dud d'en ober. Kened ar vro he deus lamet hor soñjoù diàr vec'h ar c'hirri. Mar bezer e blaen manez Ó Cualann e heller spurmantiñ aodoù Bro Gembre er pelloù ! Mar bezer durc'haet àr zu ar Reter e weler Gleann dá Ghrua a zo pelloc'h er chill mhaintáin ha lies e vez erc'h e knec'h ar manez-se.    Nend eo ket diaes krapat doc'h an daou vanez-se en ur penndevezh. Ha nebaon, busoù 145 a vez àr an diwezhat ivez... hag ho kas da Zulenn a benn stokiñ  gwerennadoù Guinness !